KIRJALLINEN KYSYMYS E-0764/02

esittäjä(t): Ieke van den Burg (PSE)ja Anne Van Lancker (PSE) komissiolle

(18. maaliskuuta 2002)

Aihe: Belgiassa maksettujen varhaiseläkejärjestelmään kuuluvien korvausten maan ulkopuolelle siirtämistä koskevan oikeuden rajoittaminen

Belgian varhaiseläkejärjestelmään sisältyy oikeus rahaetuuteen, joka koostuu (liittovaltion työvoimahallinnon) työttömyysturvajärjestelmästä maksettavasta korvauksesta sekä sitä täydentävästä, niin kutsutuista alakohtaisista rahastoista maksettavasta lisäosuudesta (joka ei ole lakisääteinen). Belgian viranomaiset ovat tähän asti katsoneet, että naapurivaltioiden rajatyöntekijöillä ei ole oikeutta kyseiseen etuuteen, koska kyseinen varhaiseläke rinnastetaan työttömyyskorvaukseen ja koska kyse ei ole väliaikaisesta työttömyyskorvauksesta.

Belgian viranomaisten perustelut voidaan torjua huomauttamalla, että 1) varhaiseläkeläisiä ei velvoiteta hakemaan työtä eikä heidän oleteta olevan työmarkkinoiden käytettävissä ja että työehtosopimuksessa nro 55 muotoillusta oikeusperustasta ilmenee, että kaikkia varhaiseläkkeeseen kuuluvia korvauksia pidetään asetuksen (ETY) 1612/68(1) 7 artiklan 2 kohdan ja 4 kohdan mukaisina sosiaalietuuksina, ja että 2) jos katsotaankin, että korvaus kuuluu työttömyysturvan piiriin, kyse on joka tapauksessa osittaisesta työttömyydestä ja että Belgian on siksi asetuksen (ETY) 1408/71(2) 71 artiklan 1 kohdan a alakohdan i alakohdan mukaisesti myönnettävä kyseinen etuus myös Belgiassa työskenteleville rajatyöntekijöille yhdessä Belgiassa maksettavasta palkasta jäljelle jäävän osuuden kanssa. Euroopan yhteisöjen tuomioistuin on vahvistanut viime mainitun seikan asiassa de Laat vastaan LISV antamassaan tuomiossa (C-444/98).

Mikä on komission kanta? Katsooko komissio, että Belgian varhaiseläkejärjestelmään kuuluvat etuudet on asetuksen (ETY) 1408/71 71 artiklan 1 kohdan a alakohdan i alakohdan sekä asetuksen (ETY) 1612/68 7 artiklan 2 kohdan ja 4 kohdan nojalla myönnettävä myös Belgiassa työskenteleville ranskalaisille, alankomaalaisille, saksalaisille ja luxemburgilaisille rajatyöntekijöille?

(1) EYVL L 257, 19.10.1968, s. 2.

(2) EYVL L 149, 5.7.1971, s. 2.

Anna Diamantopouloun komission puolesta antama vastaus

(13. toukokuuta 2002)

Belgian viranomaisten kannan mukaan osa-aikaista varhaiseläkettä ei voida myöntää rajatyöntekijöille, koska kyseessä on täysipäiväisen työttömyyden vuoksi maksettava etuus. Arvoisat parlamentin jäsenet kysyvät, onko Belgian viranomaisten kanta laillinen.

Belgian lainsäädännön mukaan osa-aikaista varhaiseläkettä koskevasta järjestelmästä myönnetyt etuudet muodostuvat työehtosopimuksen numero 55 mukaisen työtehtävien vähentämisen perusteella maksettavasta lisäetuudesta sekä kiinteämääräisestä työttömyysetuudesta.

Asetuksen (ETY) N:o 1408/71(1) 71 artiklan 1 kohdan a alakohdassa säädetään rajatyöntekijän oikeudesta työttömyysetuuksiin seuraavasti:

i) rajatyöntekijä, joka on osittain tai ajoittain työttömänä hänen työllistävästä yrityksestä, saa etuudet toimivaltaisen valtion lainsäädännön mukaisesti, niin kuin hän asuisi tämän valtion alueella; nämä etuudet antaa toimivaltainen laitos;

ii) rajatyöntekijä, joka on kokonaan työtön, saa etuudet sen jäsenvaltion lainsäädännön mukaisesti, jonka alueella hän asuu, niin kuin hän olisi ollut tämän lainsäädännön alainen viimeksi työskennellessään; nämä etuudet antaa asuinpaikan laitos omalla kustannuksellaan.

Komission kantana on, että osittaisen työttömyyden ollessa kyseessä henkilö jatkaa ammatillista toimintaansa työskentelyvaltion sosiaalilainsäädännön alaisena. Sen sijaan täydelliseksi työttömyydeksi katsotaan tilanne, jossa henkilöllä ei ole enää sidettä työskentelyvaltioon (ks. tuomio asiassa Laat C-444/98, 15. maaliskuuta 2001(2)).

Tästä seuraa, että Belgiassa työskenteleviä rajatyöntekijöitä, jotka anovat varhaistettua osa-aikaeläkettä, on pidettävä työttömyysetuuden osalta osa-aikaistyöttöminä, joten heillä on oikeus Belgian lainsäädännön mukaisiin, belgialaisen vakuutuslaitoksen maksamiin työttömyysetuuksiin.

Komissio katsoo lisäetuuden sosiaalietuudeksi asetuksen (ETY) N:o 1612/68(3) 7 artiklan tarkoittamassa merkityksessä. Näin ollen lisäetuus on myönnettävä rajatyöntekijöille samoin perustein kuin kotimaisille työntekijöille.

Komissio ottaa yhteyttä Belgian viranomaisiin ja pyytää lisätietoja siitä, miten Belgia soveltaa osa-aikaisen varhaiseläkkeen järjestelmää rajatyöntekijöihin. Komissio ilmoittaa arvoisille parlamentin jäsenille tilanteen jatkokehityksestä.

(1) Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annettu neuvoston asetus (ETY) N:o 1408/71, sellaisena kuin se on muutettuna 2 päivänä joulukuuta 1996 annetulla neuvoston asetuksella (EY) N:o 118/97, EYVL L 28, 30.1.1997 päivänä maaliskuuta 1972 annettu neuvoston asetus (ETY) N:o 574/72, EYVL L 74, 27.3.1972.

(2) Oikeustapauskokoelma 2001, s. I-2229.

(3) Työntekijöiden vapaasta liikkuvuudesta yhteisön alueella 15 lokakuuta 1968 annettu neuvoston asetus (ETY) N:o 1612/68.